## Odluka o proglašenju Park-šume Kanovci

### NN 20/2012 (20.2.2012.), Odluka o proglašenju Park-šume Kanovci

VUKOVARSKO-SRIJEMSKA ŽUPANIJA

549

Na temelju članka 21. stavak 3. Zakona o zaštiti prirode (»Narodne novine« broj 70/05 i 139/08) te članka 17. Statuta Vukovarsko-srijemske županije (»Službeni vjesnik« Vukovarsko-srijemske županije broj 19/2010) Skupština Vukovarsko-srijemske županije, na 24. sjednici održanoj 22. prosinca 2011. godine donosi

ODLUKU

O PROGLAŠENJU PARK-ŠUME KANOVCI

Članak 1.

Ovom Odlukom proglašava se zaštićenim dijelom prirode – Park šumom Kanovci, šuma namijenjena za odmor i rekreaciju, koja se nalazi jugozapadno od Vinkovaca, uz cestu Vinkovci – Rokovci, k. č. br. 5971/4, z. k. ul. 7707, k. o. Vinkovci, površine 159924 m², koja se nalazi u Gospodarskoj jedinici Kunjevci, odsjek 71a Šumarije Vinkovci – Uprave šuma Podružnice Vinkovci.

Sastavni dio ove Odluke je topografska karta u mjerilu 1:25000 koja se čuva u Tajništvu Županije.

Članak 2.

U Park šumi dominiraju stabla hrasta lužnjaka uz primjese graba, klena, brijesta, divljeg voća, tvrde i meke bjelogorice, žestilja, gloga, kaline, sviba drijena i drugog raslinja, starosti oko 90 godina, koja je dosta devastirana, srednje kvalitete, nepotpunog do prekinutog sklopa, stamblimične strukture.

Članak 3.

U Park šumi nisu dopuštene radnje koje narušavaju ili bi mogle prouzročiti narušavanje obilježja zbog kojih se Park-šuma proglašava zaštićenom.

Radnje iz stavka 1. ovog članka dopuštene su samo na temelju posebnih uvjeta zaštite prirode koje utvrđuje Upravno tijelo nadležno za poslove zaštite prirode Vukovarsko-srijemske županije u postupku izdavanja lokacijske dozvole za građenje i izvodenje radova i zahvata na području Park šume.

Članak 4.

Park šumu treba njegovati i održavati suglasno uvjetima i mjerama zaštite prirode propisane Zakonom o zaštiti prirode te drugim propisima i aktima donesenim na temelju zakona.

Članak 5.

Plan upravljanja Park šumom te Godišnji plan zaštite, očuvanja, promicanja i korištenja Park-šume s cjenikom usluga vezanih za korištenje Park-šume donijet će Javna ustanova za upravljanje zaštićenim prirodnim vrijednostima Vukovarsko-srijemske županije, sukladno odredbi članka 76. stavak 3. Zakona o zaštiti prirode, u roku od 3 mjeseca od dana stupanja na snagu ove Odluke.

Članak 6.

Ova Odluka dostavit će se Ministarstvu zaštite okoliša i prostornog uredenja radi upisa Park-šume Kanovci u Upisnik zaštićenih prirodnih vrijednosti, te Zemljišno-knjižnom odjelu Općinskog suda u Vinkovcima radu upisa zabilježbe o svojstvu zaštićene prirodne vrijednosti.

Članak 7.

Ova Odluka stupa na snagu danom objave u »Službenom vjesniku« Vukovarsko-srijemske županije, a objavit će se u »Narodnim novinama« RH.

Članak 8.

Stupanjem na snagu ove Odluke prestaje važiti Odluka o proglašenju Park-šume Kanovci klasa: 351-01/03-01/17, urbroj: 2188/1-03-03-1 od 20. veljače 2003. godine koja ja donesena uz suglasnost Ministarstva zaštite okoliša i prostornog uređenja klasa: 612-07/02-24/25; urbroj: 531-06/2-1-MR-02-2 od 22. 11. 2002. i mišljenja »Hrvatskih šuma« d.o.o. Zagreb, Uprave šuma Podružnice Vinkovci Broj: VK-05-2002-2385/2, od 21. 11. 2002. godine.

Klasa: 351-01/11-01/164

Urbroj: 2196/1-03-11-2

Vinkovci, 22. prosinca 2011.

Predsjednik Skupštine
Antun Žagar, ing. graf., v. r.

Odluka, NN 20/2012-549